Document ID: 32014R0206

A BIZOTTSÁG 206/2014/EU RENDELETE
(2014. március 4.)
a 601/2012/EU rendeletnek a CO2-től eltérő üvegházhatású gázok globális felmelegedési potenciálja tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelvre (1) és különösen annak 14. cikke (1) bekezdésére,
mivel:
(1)
A 601/2012/EU bizottsági rendelet (2) VI. melléklete megállapítja a CO2-től eltérő üvegházhatású gázok globális felmelegedési potenciálját (GWP).
(2)
Az Éghajlat-változási Kormányközi Testület által az üvegházhatású gázok kibocsátásának nemzeti jegyzéke tekintetében 2006-ban kiadott iránymutatások alkalmazása érdekében az Egyesült Nemzetek Éghajlat-változási Keretegyezménye Feleinek Konferenciája (UNFCCC) 15/CP.17 határozatában (3) rögzíti, hogy 2015-től kezdődően az emberi eredetű üvegházhatást okozó gázok forrásonkénti kibocsátásainak és nyelőnkénti eltávolításának szén-dioxidban kifejezett egyenértékét a globális felmelegedési potenciálnak a 15/CP.17 határozat III. mellékletében felsorolt értékei alapján kell kiszámítani mindaddig, amíg az UNFCCC Részes Felei konferenciája ezektől eltérő értékeket meg nem határoz.
(3)
Annak érdekében, hogy a vonatkozó uniós szabályozás összhangban maradjon az UNFCCC-eljárás keretében alkalmazott módszertannal, a 601/2012/EU rendeletet a fentieknek megfelelően módosítani szükséges.
(4)
A 2003/87/EK irányelv 13. cikke (1) bekezdésének megfelelően a 2013. január 1-jétől kezdődően kiadott kibocsátási egységek az ugyanezen dátumtól számított nyolcéves kereskedési időszak során megvalósuló kibocsátásokra érvényesek. A kibocsátási egységek 2013. január 1-jétől kiadandó mennyiségének az említett irányelv 9a. cikke (1) bekezdése szerinti kiigazításakor figyelembe kell venni az UNFCCC Részes Felei konferenciájának 15/CP.17 határozata III. mellékletében felsorolt GWP-értékeket. Mivel a 601/2012/EU rendelet 2013. január 1-jétől lép hatályba, ezt a rendeletet szintén ettől a naptól indokolt alkalmazni, hogy a teljes nyolcéves kereskedési időszak folyamán biztosított legyen az üvegházhatású gázok kibocsátásáról szóló adatok összhangja.
(5)
Az e rendeletben előírt intézkedések összhangban vannak az Éghajlatváltozási Bizottság véleményével,
ELFOGADTA EZT A RENDELETET:
1. cikk
A 601/2012/EU rendelet VI. melléklete az e rendelet mellékletében megállapítottak szerint módosul.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2013. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. március 4-én.

Labels: 12
20